上憲使張郎中壽借西山集中甲申秋所賦雨荷詩韻
作者：程公許
朝代：宋

paragraphs: 榮途驚一世，志士獨苦心。
君看曲江公，中宵梁父吟。
豈無平反笑，可使貫索沉。
獨醒睨衆醉，枉尺那直尋。
世事本前期，朱明多盛陰。
氣運有伸屈，扶持要賢能。
金甌一擲誤，天步深淵臨。
瓊圃擷衆芳，願以遺美人。
繡斧岷雪外，閶闔雲海深。
請彈薰風絃，再拜壽斝斟。
功名儻來耳，一念君與親。